2002R2304 — RO — 05.12.2007 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CE) NR. 2304/2002 AL COMISIEI

din 20 decembrie 2002

de punere în aplicare a Deciziei 2001/822/CE a Consiliului privind asocierea țărilor și a teritoriilor de peste mări la Comunitatea Europeană („decizie de asociere peste mări”)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Decizia 2001/822/CE a Consiliului ( 1 ), în special articolul 23, având în vedere Acordul intern dintre reprezentanții guvernelor statelor membre, reuniți în cadrul Consiliului, privind finanțarea și gestionarea ajutoarelor comunitare în cadrul Protocolului financiar la Acordul de parteneriat între statele din Africa, zona Caraibelor și Pacific (ACP) și Comunitatea Europeană și statele sale membre, semnat la Cotonou (Benin) la 23 iunie 2000, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul CE ( 2 ), având în vedere Regulamentul Consiliului privind Regulamentul financiar al Fondului European de Dezvoltare ( 3 ) (Regulamentul financiar al FED), întrucât: (1) Decizia 2001/822/CE (Decizia de asociere peste mări) prevede adoptarea de către Comisie a dispozițiilor privind partea a III-a și anexele II(A) - (D), în colaborare cu țările și teritoriile de peste mări (TTPM) în cadrul procedurii de parteneriat. Articolul 4 prevede, în special, că TTPM dețin în principal responsabilitatea pentru elaborarea documentelor unice de programare (DOCUP) și a programelor de cooperare. (2) Dispozițiile adoptate de Comisie în temeiul articolului 23 din Decizia de asociere peste mări trebuie să fie compatibile cu principiile de bun management financiar, parteneriat, complementaritate și de subsidiaritate și să garanteze că TTPM își însușesc procesul de dezvoltare și asigură, împreună cu Comisia, o auditare și o monitorizare adecvate. (3) Luând în considerare nevoile, capacitățile și constrângerile TTPM, acestora ar trebui să li se acorde asistență financiară; aceasta poate lua formă de ajutor bugetar, sub rezerva ca managementul cheltuielilor publice de către TTPM să fie suficient de transparent, fiabil și eficient. În afară de aceasta, procedurile naționale de achiziții publice trebuie să respecte normele de transparență și deschidere din Regulamentul financiar al FED. Asistența financiară poate fi furnizată, de asemenea, sub formă de ajutor pentru proiecte și programe, dacă se consideră că aceasta poate asigura o punere în aplicare mai eficientă sau mai sigură. (4) Trebuie să se stabilească dispoziții privind elaborarea, urmărirea, auditul, evaluarea, examinarea și punerea în aplicare a DOCUP, precum și raportarea și corecțiile financiare. Aceste dispoziții trebuie să reglementeze participarea Comisiei la activitățile respective. Sub rezerva adaptărilor necesare la situația specifică din TTPM, dispozițiile trebuie să fie compatibile cu cele aplicabile în cadrul fondurilor structurale, în scopul de a crește și facilita eficiența participării Comisiei. (5) În scopul de a facilita cooperarea regională și integrarea regională dintre TTPM și țările ACP, trebuie să se aplice, în principiu, reguli identice. Cu toate acestea, luând în considerare situarea geografică a anumitor TTPM, care nu pot stabili, în practică, o colaborare strânsă cu țările ACP sau cu alte TTPM, trebuie să fie posibilă alocarea de fonduri regionale, la cererea unui singur TTPM. (6) Măsurile prevăzute de prezentul regulament au făcut obiectul unei consultări cu TTPM. (7) Măsurile prevăzute de prezentul regulament sunt conforme cu avizul Comitetului FED-TTPM instituit prin articolul 24 din Decizia de asociere peste mări, întrucât: ADOPTĂ PREZENTUL REGULAMENT:







PARTEA I

OBIECTUL ȘI PRINCIPIILE

▼M1

Articolul 1

Obiect

Prezentul regulament stabilește procedurile referitoare la programarea, aplicarea și controlul asistenței financiare comunitare acordate țărilor și teritoriilor de peste mări (TTPM) și gestionate de Comisie în cadrul celui de-al 10-lea Fond European de Dezvoltare (FED), în conformitate cu dispozițiile deciziei de asociere peste mări și a regulamentului financiar aplicabil celui de-al 10-lea FED.

▼B

Articolul 2

Complementaritate și parteneriat

(1) Programarea, aplicarea, monitorizarea și evaluarea asistenței acordate în cadrul FED se efectuează în strânsă colaborare între TTPM, statele membre vizate și Comisie.

(2) TTPM se asigură că toți participanții la cooperare enumerați în articolul 5 alineatul (1) a doua și a treia liniuță din Decizia de asociere peste mări, sunt consultați regulamentar pe durata procesului de programare.

(3) TTPM, statele membre vizate și Comisia promovează coordonarea și coerența atât a măsurilor adoptate în temeiul prezentului regulament și a măsurilor finanțate din bugetul comunitar, cât și a operațiunilor efectuate de Banca Europeană de Investiții (BEI), de alte instituții internaționale și de statele membre vizate.







PARTEA II

ASISTENȚĂ PROGRAMABILĂ ȘI NEPROGRAMABILĂ







CAPITOLUL 1

Asistența programabilă

▼M1

Articolul 3

Programarea teritorială

Operațiunile finanțate prin ajutoare nerambursabile în cadrul celui de-al 10-lea FED din decizia de asociere peste mări se programează cât mai repede posibil după intrarea în vigoare a acordului intern de înființare a celui de-al 10-lea FED, prin adoptarea unui DOCUP, pe baza modelului prevăzut în anexa la prezentul regulament.

Articolul 4

Elaborarea DOCUP

(1) Autoritățile competente din TTPM elaborează un proiect de DOCUP în urma consultării cu cel mai mare număr posibil de participanți la procesul de dezvoltare, bazându-se pe experiența dobândită și cele mai bune practici.

Fiecare proiect de DOCUP se adaptează la nevoile și situațiile specifice din fiecare TTPM. Proiectul identifică indicatorii orientați spre obținerea rezultatelor care trebuie monitorizați și consolidează aproprierea pe plan local a programelor de cooperare.

(2) Proiectul de DOCUP face obiectul unui schimb de opinii între TTPM, statul membru respectiv și Comisie, reprezentată de delegația în cauză, după caz.

DOCUP oferă toate informațiile necesare, inclusiv rezultatele eventualelor studii de fezabilitate întreprinse, astfel încât analizarea de către Comisie a proiectului de DOCUP să fie cât mai eficientă posibil.

(3) Alocarea finanțării în cadrul celui de-al 10-lea FED se oferă, în principiu, ca sprijin bugetar, cu excepția cazurilor excepționale și temeinic justificate.

Atunci când condițiile pentru sprijin bugetar nu sunt îndeplinite, DOCUP ia măsuri pentru crearea condițiilor pentru sprijin bugetar.

Eventualele divergențe dintre propria analiză a TTPM și cea a Comunității se consemnează.

Articolul 5

Evaluarea TTPM de către Comisie

Comisia evaluează proiectul de DOCUP pentru a stabili dacă acesta cuprinde toate elementele necesare și dacă este compatibil cu obiectivele deciziei de asociere peste mări, ale prezentului regulament și ale politicilor comunitare relevante.

Comisia evaluează, de asemenea, proiectul de DOCUP pentru a stabili dacă acesta cuprinde toate elementele necesare Comisiei pentru a lua decizia de finanțare menționată la articolul 20 alineatul (4) din Decizia de asociere peste mări.

Comisia informează Banca Europeană de Investiții cu privire la proiectul primit.

Fără a aduce atingere articolului 4 alineatul (3), Comisia decide dacă asistența financiară din cel de-al 10-lea FED urmează să fie acordată sub formă de sprijin bugetar, sub rezerva unei evaluări preliminare a transparenței, a fiabilității și a eficienței gestionării cheltuielilor publice, precum și a deschiderii și transparenței procedurilor de achiziții publice, în conformitate cu standardele stabilite de Regulamentul financiar aplicabil celui de-al 10-lea FED, sau sub formă de sprijin pentru programe sau proiecte.

Articolul 6

Programe regionale

(1) Articolele 3-5 se aplică mutatis mutandis sprijinului financiar pentru cooperare și integrare regională prevăzut la articolul 3 alineatul (2) din anexa II Aa la Decizia de asociere peste mări.

Atunci când evaluează propunerile, Comisia ia în considerare în special impactul previzibil asupra integrării TTPM beneficiar în regiunea din care face parte.

Se asigură, în măsura posibilului, coordonarea cu programele la nivel teritorial și cu acțiunile la care participă țările ACP și/sau regiunile ultraperiferice menționate la articolul 299 alineatul (2) din tratat. Acest lucru poate presupune identificarea priorităților sau a resurselor specifice în scopul consolidării cooperării cu țările ACP și/sau cu regiunile ultraperiferice, precum și a modalităților de identificare și coordonare a alegerii acțiunilor de interes comun.

Angajarea cheltuielilor trebuie să fie precedată de o decizie de finanțare a Comisiei privind sprijinul pentru proiecte și programe.

(2) În scopul de a atinge o dimensiune adecvată și de a crește eficiența, fondurile regionale și teritoriale pot fi combinate pentru finanțarea programelor regionale cu o componentă teritorială distinctă.

(3) Articolele 8 și 16-30 se aplică programelor regionale mutatis mutandis.

▼B







CAPITOLUL 2

Asistența neprogramabilă

▼M1

Articolul 7

Utilizarea rezervei

(1) Comisia alocă resurse din rezerva B în scopurile menționate la articolul 3 alineatul (4) litera (b) din anexa II Aa la Decizia de asociere peste mări pe baza evaluării intermediare prevăzute la articolul 22 din prezentul regulament. Comisia ajustează în mod corespunzător sumele orientative deja alocate și informează TTPM și statele membre cu privire la decizia sa privind noile alocări.

(2) În scopul angajării resurselor prevăzute la articolul 28 și în anexa II D la Decizia de asociere peste mări, orice TTPM care se consideră eligibil pentru sprijinul prevăzut la articolul menționat trebuie să prezinte o solicitare completă înscrisă pe formularele puse la dispoziție de Comisie și să furnizeze toate informațiile necesare evaluării cererii.

Solicitarea se transmite Comisiei până cel mai târziu la sfârșitul anului care urmează după anul pentru care se solicită sprijin suplimentar.

Comisia informează TTPM în cel mai scurt timp posibil cu privire la decizia sa.

▼B







PARTEA III

PUNEREA ÎN APLICARE







CAPITOLUL 1

Proceduri financiare

▼M1

Articolul 8

Angajamente

(1) Cheltuielile de asistență financiară pentru TTPM sunt angajate de Comisie în conformitate cu Regulamentul financiar aplicabil celui de-al 10-lea FED.

(2) Pentru ceea ce relevă de domeniul de aplicare al DOCUP, angajarea cheltuielilor trebuie să facă obiectul unei decizii prealabile de finanțare a Comisiei, care să reglementeze în principiu sprijinul bugetar, mai puțin în cazurile excepționale și temeinic justificate.

(3) În afara domeniului de aplicare al DOCUP, cheltuielile aferente rezervei B nealocate și constituite în conformitate cu articolul 3 alineatul (4) din anexa II Aa la decizia de asociere a țărilor și teritoriilor sunt angajate de Comisie și puse în aplicare în conformitate cu Regulamentul financiar aplicabil celui de-al 10-lea FED.

Articolul 9

Agenți de plăți

Instituțiile financiare din TTPM la care Comisia deschide conturi în conformitate cu Regulamentul financiar aplicabil celui de-al 10-lea FED, în scopul punerii în aplicare a cooperării cu TTPM, exercită funcțiile unor „agenții de plată”.

Pentru fondurile depuse la agențiile de plată din Uniune se plătesc dobânzi.

Agențiile de plată nu sunt remunerate pentru serviciile lor, iar pentru fondurile depuse nu se plătesc dobânzi.

▼B







CAPITOLUL 2

Contracte

▼M1

Articolul 10

Reglementări generale privind contractele

(1) Procedurile privind atribuirea contractelor trebuie să fie indicate în acordurile de finanțare.

(2) În cazul în care asistența financiară este acordată sub formă de sprijin bugetar, se aplică procedurile de achiziții publice din TTPM în cauză.

(3) În toate celelalte situații, atribuirea contractului se face în conformitate cu dispozițiile Regulamentul financiar aplicabil celui de-al 10-lea FED.

▼B

Articolul 11

Dispoziții fiscale și vamale

(1) În cazul contractelor de punere în aplicare a unor programe sau proiecte finanțate prin FED, TTPM aplică un regim fiscal și vamal care să nu fie mai puțin favorabil decât cel aplicat statelor care beneficiază de clauza națiunii celei mai favorizate sau organizațiilor internaționale de dezvoltare cu care au relații. Pentru a stabili regimul clauzei națiunii celei mai favorizate („most-facoured-nation”—MFN), nu se ține seama de regimul aplicat de TTPM in cauză altor TTPM, altor țări APC sau altor țări în curs de dezvoltare.

(2) Sub rezerva alineatului (1), contractelor finanțate de Comunitate li se aplică următoarele dispoziții:

(a) contractele sunt exceptate de la taxele de timbru sau de înregistrare, precum și de la impunerile fiscale cu efect echivalent, indiferent dacă aceste plăți există deja sau urmează să fie instituite în TTPM beneficiar; cu toate acestea, contractele se înregistrează în conformitate cu legislația în vigoare în TTPM și, în consecință, pentru serviciul prestat se poate percepe o taxă corespunzătoare;

(b) profiturile și/sau veniturile obținute din executarea contractelor sunt impozabile, în conformitate cu regimul fiscal intern din TTPM în cauză, cu condiția ca persoanele fizice sau juridice care realizează aceste profituri și/sau venituri să aibă un sediu permanent în țara respectivă, iar durata de execuție să nu fie mai mare de șase luni;

(c) întreprinderile care trebuie să importe echipamente profesionale în scopul executării de contracte de lucrări beneficiază, la cerere, de regimul admiterii temporare, astfel cum stabilește legislația națională din TTPM beneficiar cu privire la echipamentul menționat;

(d) echipamentul profesional necesar pentru realizarea sarcinilor stabilite în contractele de servicii este admis temporar în TTPM beneficiar în conformitate cu legislația națională, în regim de scutire de drepturi vamale, taxe sau alte impuneri fiscale cu efect echivalent, în cazul în care astfel de drepturi și taxe nu constituie o remunerație pentru serviciile prestate;

(e) importurile în cadrul unor contracte de achiziții de bunuri sunt admise în TTPM beneficiar în regim de scutire de drepturi vamale, taxe sau impuneri fiscale cu efect echivalent. Contractele de achiziții de bunuri originare din TTPM se încheie pe baza prețului franco-fabrică al bunurilor, la care se pot adăuga impuneri fiscale interne ale TTPM, după caz;

(f) combustibilii, lubrifianții și lianții hidrocarbonați, precum și toate materialele utilizate la executarea contractelor de lucrări sunt considerate ca fiind achiziționate pe piața locală și se supun regimului fiscal aplicabil în conformitate cu legislația națională în vigoare în TTPM beneficiar;

(g) efectele personale și de uz casnic importate destinate utilizării de către persoane fizice, altele decât cele recrutate local, implicate în executarea sarcinilor prevăzute în contractul de servicii, precum și de membrii familiilor acestora, sunt scutite de drepturile vamale sau de import, taxe și alte impuneri fiscale cu efect echivalent, în limita legislației naționale în vigoare în TTPM beneficiar.

(3) Chestiunile nereglementate la alineatele (1) și 2 cu privire la regimul fiscal și vamal se supun legislației din TTPM în cauză.







CAPITOLUL 3

Agenți de management și execuție

Articolul 12

Proceduri de punere în aplicare

Fără a aduce atingere procedurilor de punere în aplicare a sprijinului bugetar menționat la articolul 8 alineatul (2) și articolul 10 alineatul (2), programele și proiectele finanțate în temeiul prezentului regulament se pun în aplicare în conformitate cu articolele 13, 14 și 15.

▼M1

Articolul 13

Delegații

(1) În cazul în care Comisia este reprezentată de o delegație aflată sub autoritatea unui șef de delegație, aceasta informează TTPM în cauză în mod corespunzător. În acest caz, se aplică prevederile Regulamentul financiar aplicabil celui de-al 10-lea FED privind autorizarea ordonatorilor de credite și a contabililor prin subdelegare.

(2) Șeful delegației este principalul contact al diferitelor părți interesate de cooperarea TTPM în cauză. Acesta cooperează și lucrează îndeaproape cu ordonatorul teritorial de credite.

(3) Șeful de delegație are instrucțiunile necesare și competența delegată de a facilita și a accelera toate operațiunile din prezentul regulament.

(4) Șeful de delegație informează periodic autoritățile din TTPM cu privire la activitățile comunitare care pot avea o legătură directă cu cooperarea între Comunitate și TTPM în cauză.

Articolul 14

Ordonatorul teritorial de credite

(1) Administrația publică din fiecare TTPM desemnează un ordonator teritorial de credite care să o reprezinte în toate operațiunile finanțate din resursele FED gestionate de Comisie și de bancă. Ordonatorul teritorial de credite desemnează unul sau mai mulți ordonatori teritoriali de credite adjuncți pentru a-l înlocui când acesta este incapabil să își îndeplinească sarcinile și informează Comisia în legătură cu această desemnare. Atunci când sunt îndeplinite condițiile privind capacitatea instituțională și buna gestiune financiară, ordonatorul teritorial de credite poate delega responsabilitățile sale de punere în aplicare a programelor și proiectelor în cauză organismului responsabil din cadrul administrației TTPM. Acesta informează Comisia cu privire la orice asemenea delegare.

Atunci când Comisia ia cunoștință de probleme ivite în desfășurarea procedurilor referitoare la gestionarea resurselor FED, aceasta stabilește, împreună cu ordonatorul teritorial de credite, toate contactele necesare pentru remedierea situației și ia orice măsuri necesare.

Ordonatorul teritorial de credite își asumă responsabilitatea financiară numai în ceea ce privește sarcinile executive care i-au fost încredințate.

Atunci când resursele FED sunt gestionate descentralizat și fac obiectul unor competențe suplimentare care ar putea fi acordate de către Comisie, ordonatorul teritorial de credite:

(a) este responsabil de coordonarea, programarea, monitorizarea periodică și evaluarea anuală, intermediară și finală a punerii în aplicare a cooperării și, dacă este cazul, a coordonării finanțatorilor;

(b) este responsabil de elaborarea, prezentarea și evaluarea proiectelor și a programelor, în strânsă cooperare cu Comisia;

(c) pregătește dosarele de licitație și, dacă este cazul, documentele pentru cererile de ofertă;

(d) depune la Comisie, spre aprobare, dosare de licitație și, dacă este cazul, documentele pentru cererile de ofertă înainte de lansarea invitațiilor la licitație și, dacă este cazul, a cererilor de ofertă;

(e) în strânsă colaborare cu Comisia, lansează invitații la licitație și, dacă este cazul, cereri de ofertă;

(f) primește oferte și, dacă este cazul, propuneri și trimite Comisiei copii ale ofertelor; prezidează deschiderea ofertelor și decide în privința rezultatelor procesului de examinare a acestora în perioada de validitate a ofertelor, ținând cont de termenul necesar pentru aprobarea contractelor;

(g) invită Comisia să deschidă ofertele și, dacă este cazul, propunerile și notifică Comisia în privința rezultatelor examinării ofertelor și a propunerilor pentru aprobarea propunerilor de atribuire a contractelor și a subvențiilor;

(h) depune la Comisie, spre aprobare, estimări de contracte și programe și orice acte adiționale acestora;

(i) semnează contractele și actele adiționale acestora aprobate de Comisie;

(j) verifică și aprobă cheltuielile în limita fondurilor care îi sunt alocate; și

(k) pe durata executării operațiunilor, ia orice măsuri de adaptare necesare pentru a asigura, din punct de vedere economic și tehnic, derularea corespunzătoare a proiectelor sau a programelor aprobate.

(2) Ordonatorul teritorial de credite, pe perioada derulării operațiunilor și sub rezerva obligației de a informa Comisia, decide în ceea ce privește:

(a) ajustările și modificările tehnice de detaliu ale programelor și ale proiectelor, în măsura în care acestea nu afectează soluția tehnică adoptată și rămân în limita marjei de ajustare prevăzută în acordul de finanțare;

(b) schimbările de amplasament în cazul programelor sau al proiectelor cu unități multiple, în cazul în care sunt justificate din motive tehnice, economice sau sociale;

(c) aplicarea sau scutirea de penalități de întârziere;

(d) documente de descărcare de garanții;

(e) achiziția de bunuri pe piața locală, indiferent de originea lor;

(f) utilizarea de echipamente și mașini care nu provin din TTPM, statele membre sau țările ACP cu condiția ca TTPM, statele membre sau țările ACP să nu producă echipamente și mașini comparabile;

(g) subcontractarea;

(h) aprobarea finală, cu condiția prezenței Comisiei la aprobarea provizorie, a semnării de către aceasta a procesului-verbal corespunzător și, după caz, a prezenței la aprobarea finală, în special dacă rezervele consemnate la aprobarea provizorie necesită modificări suplimentare majore; și

(i) angajarea de consultanți și de alți experți în asistență tehnică.

(3) Ordonatorul teritorial de credite are, de asemenea, următoarele sarcini:

(a) elaborează și prezintă Comisiei raportul anual de punere în aplicare, după obținerea aprobării comitetului de monitorizare;

(b) efectuează evaluarea intermediară menționată la articolul 22;

(c) se asigură că organismele care participă la gestionarea și punerea în aplicare a programelor FED utilizează fie un sistem de contabilitate separat, fie o codificare contabilă corespunzătoare pentru toate tranzacțiile aferente asistenței; și

(d) adoptă măsurile necesare aplicării articolelor 16, 19, 24 și 30.

(4) În fiecare an, cu ocazia prezentării raportului anual de execuție menționat la articolul 21, Comisia și ordonatorul teritorial de credite evaluează principalele rezultate ale anului precedent.

După această evaluare, Comisia poate adresa observații ordonatorului teritorial de credite. Acesta informează Comisia cu privire la măsurile luate ca urmare a acestor observații. Dacă, în cazuri bine întemeiate, Comisia consideră că măsurile luate sunt necorespunzătoare, poate adresa către TTPM și ordonatorul teritorial de credite recomandări pentru adaptări în scopul îmbunătățirii eficienței modalităților de monitorizare și gestionare, cu precizarea motivelor care stau la baza recomandărilor.

După ce primește aceste recomandări, ordonatorul teritorial de credite trebuie să justifice măsurile luate în scopul îmbunătățirii modalităților de monitorizare și gestionare sau să explice motivele neadoptării unor asemenea măsuri.

▼B

Articolul 15

Participanții regionali

(1) Propunerile pentru un program regional sunt transmise de:

(a) ordonatorii teritoriali de credite din cel puțin două TTPM;

(b) în mod excepțional, de ordonatorul teritorial de credite dintr-un singur TTPM, atunci când participă un singur TTPM la acțiunea menționată la articolul 16 alineatul (1) literele (b) - (e) din Decizia de asociere peste mări.

(2) Programele regionale sunt puse în aplicare de ordonatorul teritorial de credite sau de organismul desemnat în propunere.







PARTEA IV

MONITORIZAREA, REVIZUIREA, AUDITAREA ȘI EVALUAREA







CAPITOLUL 1

Monitorizarea

Articolul 16

Răspunderea TTPM

(1) Fără a aduce atingere răspunderii Comisiei în ceea ce privește punerea în aplicare a sprijinului financiar comunitar, TTPM își asumă răspunderea principală pentru controlul financiar al proiectelor.

În acest scop, ordonatorul teritorial de credite:

(a) stabilește și pune în aplicare măsuri de management și control, astfel încât să se asigure că fondurile comunitare sunt utilizate eficient și regulamentar. Autoritatea de control financiar competentă, care trebuie să fie independentă în exercitarea funcțiunilor sale, efectuează controale financiare interne și externe, în conformitate cu normele de audit recunoscute pe plan internațional;

(b) furnizează Comisiei o descriere a acestor măsuri;

(c) garantează că asistența este gestionată în conformitate cu toate normele aplicabile și că fondurile pe care le are la dispoziție sunt utilizate în conformitate cu principiile unui bun management financiar;

(d) certifică faptul că declarațiile de cheltuieli prezentate Comisiei sunt exacte și că rezultă din sisteme de contabilitate bazate pe documente de însoțire justificative verificabile;

(e) prezintă Comisiei, după încheierea fiecărei perioade de programare, o declarație elaborată de o persoană sau un serviciu care funcționează independent de autoritatea de management desemnată. Această declarație trebuie să rezume concluziile controalelor efectuate în cursul anilor precedenți și să evalueze valabilitatea cererii de plată a soldului final, precum și legalitatea și regularitatea tranzacțiilor reglementate de certificatul final al cheltuielilor. În cazul în care consideră necesar, TTPM pot adăuga la acest certificat avizul lor;

(f) cooperează cu Comisia pentru a se asigura că fondurile comunitare sunt utilizate în conformitate cu principiile bunului management financiar;

(g) previne, depistează și corectează neregulile, pe care le comunică Comisiei în conformitate cu normele aplicabile și informează Comisia cu privire la evoluția urmăririi administrative și judiciare;

(h) recuperează sumele pierdute ca urmare a unei nereguli depistate și, dacă este necesar, percepe penalități de întârziere;

(i) ia toate măsurile necesare pentru a asigura respectarea dispozițiilor din programul indicativ, dar în special respectarea planificării angajamentelor și a decontărilor stabilite cu ocazia programării;

(j) investighează cauzele întârzierilor în punerea în aplicare și propune măsuri adecvate de remediere a situației.

(2) În fiecare an, se transmit Comisiei un plan al auditării conturilor și un rezumat al concluziilor auditurilor efectuate.

Rapoartele de audit se pun la dispoziția Comisiei.

Articolul 17

Coordonarea

(1) Comisia și TTPM, reprezentate de ordonatorul teritorial de credite, cooperează la coordonarea planurilor, metodelor și realizării controalelor, astfel încât eficiența controalelor efectuată să fie maximă. Cele două părți procedează de îndată la comunicarea reciprocă a rezultatelor controalelor efectuate.

(2) Cel puțin o dată pe an, se examinează și se evaluează următoarele:

(a) rezultatele controalelor efectuate de TTPM și de Comisie;

(b) eventualele observații ale altor organe sau instituții de control naționale sau comunitare;

(c) impactul financiar ale eventualelor nereguli constatate, măsurile adoptate deja sau care sunt încă necesare pentru corectarea lor și, dacă este necesar, modificările aduse sistemelor de management și control.

(3) Ca urmare a examinării și evaluării efectuate în temeiul alineatului (2) și fără a aduce atingere măsurilor luate imediat de TTPM în conformitate cu articolul 16, Comisia poate formula observații, în special cu privire la impactul financiar al eventualelor nereguli constatate.

Observațiile se transmit ordonatorului teritorial de credite din TTPM în cauză și sunt însoțite, dacă este necesar, de cereri de măsuri rectificative pentru remedierea deficiențelor de management constatate și a neregulilor depistate, care nu au fost deja corectate.

TTPM dispun de posibilitatea de a face comentarii cu privire la aceste observații.

Articolul 18

Comitete de monitorizare

(1) Executarea fiecărui DOCUP este supravegheată de un comitet de monitorizare.

Autoritățile din TTPM instituie Comitetul de monitorizare în termen de trei luni de la data aprobării DOCUP.

(2) Comitetul de monitorizare este prezidat de ordonatorul teritorial de credite sau de reprezentantul acestuia.

Un reprezentant al Comisiei și, după caz, al Băncii Europene de Investiții, participă la lucrările Comitetului de monitorizare cu titlu consultativ.

În cadrul comitetului sunt reprezentate autoritățile sau organele desemnate de TTPM, Comisie, statul membru în cauză și, după caz, de Banca Europeană de Investiții și/sau oricare alt organism cofinanțator. Pot să fie reprezentate, de asemenea, în comitet autoritățile regionale și locale și întreprinderile private în cazul în care sunt responsabile cu executarea unui proiect și direct interesate de un proiect.

(3) Comitetul de monitorizare își stabilește regulamentul de procedură în cadrul instituțional, juridic și financiar din TTPM în cauză și convine asupra acestuia cu ordonatorul teritorial de credite.

(4) Ordonatorul teritorial de credite prezintă, cu ocazia ședințelor Comitetului de monitorizare, rapoarte intermediare de activitate, în conformitate cu modelul standard pus la dispoziție de Comisie. Comisia trebuie să primească raportul cu cincisprezece zile înainte de data programată a ședinței.

(5) În scopul verificării eficienței și calității punerii în aplicare a asistenței, Comitetul de monitorizare trebuie:

(a) să evalueze periodic progresele înregistrate în atingerea obiectivelor specifice ale DOCUP;

(b) să examineze evaluarea menționată la articolul 22, înainte de a o transmite Comisiei;

(c) să analizeze și să aprobe raportul anual și raportul final de execuție, înainte de a le transmite Comisiei;

(d) să analizeze și să aprobe toate propunerile de rectificare a conținutului DOCUP.

Articolul 19

Indicatori de monitorizare

Ordonatorul teritorial de credite și Comitetul de monitorizare efectuează monitorizarea în funcție de indicatorii specificați în DOCUP.

Indicatorii țin seama de metodologia indicativă pusă la dispoziție de Comisie.

Indicatorii se referă la caracterul specific al proiectelor și obiectivelor acestora și reflectă următoarele:

(a) resursele alocate, resursele utilizate, rezultatele și, în măsura în care este posibil, impactul;

(b) stadiul asistenței din punct de vedere a realizării fizice;

(c) stadiul planului de finanțare.







CAPITOLUL 2

Revizuirea

Articolul 20

Procesul de revizuire

(1) Cooperarea financiară trebuie să suficient de flexibilă pentru a se garanta alinierea constantă a acțiunilor la obiectivele Deciziei de asociere peste mări și pentru a lua în considerare modificările survenite în situația economică, prioritățile și obiectivele TTPM în cauză, în special prin intermediul raportului anual de execuție și a DOCUP de examinare parțial sau, după caz, DOCUP anual de examinare menționat la articolul 21 alineatul (5).

(2) În circumstanțele excepționale menționate în dispozițiile referitoare la asistența umanitară și de urgență, revizuirea poate fi efectuată la cererea uneia dintre părți.

Articolul 21

Raportul anual de execuție

(1) Ordonatorul teritorial de credite prezintă Comisiei rapoartele anuale de execuție în termen de trei luni de la încheierea fiecărui an complet de punere în aplicare cu începere de la adoptarea DOCUP.

(2) Raportul anual de execuție privind DOCUP constă într-o evaluare comună a punerii în aplicare a programului și ia în considerare rezultatele activităților de monitorizare și evaluare relevante.

(3) Acest raport se elaborează la nivel local și se finalizează în colaborare între ordonatorul teritorial de credite, Comitetul de monitorizare și, după caz, șeful de delegație în cauză, în termen de șaizeci de zile.

(4) În special, raportul include o evaluare a:

(a) rezultatelor obținute în sectoarele-țintă în raport cu obiectivele și indicatorii de impact stabiliți, precum și angajamentele politicii sectoriale;

(b) proiectelor și programelor din afara sectoarelor-țintă și/sau care fac parte din programe multianuale;

(c) utilizării resurselor rezervate pentru participanții fără caracter statal;

(d) punerii în aplicare cu eficiență a operațiunilor în curs și a gradului de respectare a calendarului angajamentelor și plăților;

(e) eventualei prelungiri a programării pe anii următori.

(5) Dacă este cazul, se procedează la o revizuire anuală pe baza raportului, cu ocazia ședinței de parteneriat, în conformitate cu articolul 7 din Decizia de asociere peste mări.

▼M1

Articolul 22

Evaluare intermediară

(1) Evaluarea intermediară are în vedere rezultatele inițiale ale DOCUP, relevanța acestora și gradul de realizare a obiectivelor.

Evaluarea are în vedere, de asemenea, utilizarea resurselor financiare și derularea monitorizării și a punerii în aplicare.

(2) Evaluarea intermediară se efectuează sub răspunderea Comisiei, în cooperare cu ordonatorul teritorial de credite și statul membru în cauză.

Evaluarea intermediară se efectuează, în general, pe o perioadă cuprinsă între 30 și 42 de luni după intrarea în vigoare a Acordului intern de înființare al celui de-al 10-lea FED.

DOCUP poate stabili un termen limită diferit, în special în ceea ce privește indicatorii adoptați în cazul unui sprijin bugetar.

Evaluarea intermediară se efectuează de către un evaluator independent, se prezintă Comitetului de monitorizare și apoi se transmite Comisiei.

(3) Comisia evaluează relevanța și calitatea examinării, pe baza criteriilor stabilite în DOCUP, inclusiv cu privire la alocarea financiară din FED.

▼B







CAPITOLUL 3

Auditul

Articolul 23

Auditul

(1) Fără a aduce atingere controalelor efectuate de țările beneficiare, Comisia și Curtea de Conturi pot, prin intermediul personalului lor sau al unor reprezentanți autorizați legal, să efectueze audituri tehnice și financiare la fața locului, inclusiv controale prin sondaj și audituri finale privind operațiunile finanțate de FED și sistemele de management și control, cu un preaviz de cel puțin o zi lucrătoare.

Comisia informează TTPM în cauză, în scopul de a obține întreaga asistență necesară. Funcționarii sau agenții din TTPM în cauză pot participa la aceste controale. Comisia poate solicita TTPM în cauză să efectueze un control la fața locului pentru verificarea corectitudinii uneia sau mai multor tranzacții. Funcționarii sau agenții Comisiei pot participa la aceste controale.

(2) Țările beneficiare asistă serviciile Comisiei și Curtea de Conturi la efectuarea auditurilor privind utilizarea resurselor din FED.

Articolul 24

Pista de audit

(1) Sistemele de management și control din TTPM trebuie să asigure o pistă de audit suficientă, în conformitate cu condițiile stabilite în fiecare acord financiar.

(2) Pista de audit este considerată suficientă atunci când:

(a) înregistrarea contabilă ținută la nivelul de management corespunzător furnizează informații detaliate privind cheltuielile reale efectuate pentru operațiunile finanțate de FED. Înregistrarea contabilă indică data întocmirii, suma fiecărei poziții de cheltuieli, natura documentelor de însoțire, precum și data și modalitatea de plată. Documentele de însoțire necesare (facturile, etc.) se anexează;

(b) specificațiile tehnice și planul de finanțare al proiectului, rapoartele intermediare de activitate, documentele referitoare la aprobarea ajutorului financiar și procedurile de licitare și atribuire a contractelor, precum și rapoartele privind verificările produselor și serviciilor finanțate sunt, de asemenea, ținute la nivelul de management corespunzător;

(c) în cazul transmiterii electronice a datelor contabile, toate autoritățile și organismele în cauză trebuie să obțină suficiente informații de la autoritățile și organismele subordonate pentru a justifica înregistrarea lor contabilă și sumele raportate la nivel ierarhic superior, astfel încât să se asigure o pistă de audit suficientă de la sumele totale certificate Comisiei până la pozițiile individuale de cheltuieli și documentele de însoțire la nivelul beneficiarilor finali și al organismelor sau societăților care execută operațiunile;

(3) Ordonatorul teritorial de credite trebuie să ia măsurile necesare pentru punerea în aplicare a prezentului articol.







CAPITOLUL 4

Evaluarea

Articolul 25

Evaluarea

(1) Evaluarea DOCUP vizează, pe baza rezultatelor deja disponibile ale evaluării, utilizarea resurselor, eficacitatea și eficiența asistenței și impactul acestora, precum și formularea de concluzii și recomandări.

Evaluarea vizează factorii care contribuie la succesul sau eșecul punerii în aplicare, precum și realizările și rezultatele, inclusiv impactul asupra dezvoltării durabile.

(2) Responsabilitatea evaluărilor DOCUP revine Comisiei, în colaborare cu Comitetul de monitorizare.

(3) Programul de evaluare trebuie să fie stabilit în cadrul DOCUP.

În special, evaluările trebuie:

(a) să facă evaluări periodice și independente ale operațiunilor și activităților Fondului prin compararea rezultatelor cu obiectivele preconizate și cu realizările efective; și, pe această bază

(b) să permită TTPM, statelor membre și Comisiei să se inspire din exemplele din experiența anterioară pentru proiectarea și executarea politicilor și operațiunilor viitoare.

(4) Rezultatele evaluării se pun la dispoziția publicului.

Articolul 26

Proceduri de evaluare

Fără a aduce atingere evaluărilor efectuate de TTPM sau de Comisie, evaluările programelor, ale proiectelor sau ale altor activități de punere în aplicare a DOCUP pot fi realizate în comun de către TTPM și Comisie, în cooperare cu statul membru în cauză.







PARTEA V

CORECȚII FINANCIARE

▼M1

Articolul 27

Adaptarea contribuțiilor din FED

Pe baza rezultatelor monitorizării, auditului și evaluărilor și având în vedere observațiile Comitetului de monitorizare, Comisia poate adapta sumele și condițiile stabilite în forma inițială a DOCUP, din proprie inițiativă sau la propunerea TTPM în cauză, în funcție de necesitățile și rezultatele TTPM respectiv și având în vedere cu atenție ultimele date statistice disponibile pentru TTPM respectiv.

Această adaptare are loc în mod normal cu ocazia evaluării intermediare menționate la articolul 22 sau, în cazul unor nereguli, în cel mai scurt timp posibil, în conformitate cu procedura stabilită la articolul 24 din Decizia de asociere peste mări.

▼B

Articolul 28

Suspendarea plăților

(1) Comisia poate suspenda plățile și, după precizarea motivelor, solicită TTPM să prezinte observații și, dacă este cazul, să efectueze eventuale corecții în termenul stabilit dacă, după finalizarea controalelor necesare, concluzionează că:

(a) un TTPM nu și-a respectat obligațiile;

(b) întregul DOCUP sau o parte din acesta nu justifică contribuția de la FED, total sau parțial;

(c) sistemele de management și control prezintă neajunsuri grave, care ar putea conduce la nereguli sistematice.

(2) Termenul stabilit în care TTPM în cauză poate răspunde la o solicitare de prezentare a observațiilor și, dacă este cazul, a corecțiilor, este de două luni, cu excepția cazurilor întemeiate corespunzător în care Comisia poate acorda un termen mai lung.

(3) În cazul în care TTPM contestă observațiile formulate de Comisie, TTPM și statul membru în cauză sunt invitați la o ședință de conciliere, în cadrul căreia toate părțile încearcă să ajungă la un acord privind observațiile și concluziile aferente.

Ori de câte ori TTPM contestă observațiile formulate de Comisie și se organizează o ședință de conciliere, termenul de trei luni prevăzut la alineatul (5), pe durata căruia Comisia poate lua o decizie, începe de la data ședinței.

(4) În cazul în care Comisia propune corecții financiare, se acordă TTPM posibilitatea de a demonstra, printr-o revizuire a dosarelor în cauză, faptul că gravitatea reală a neregulii este mai mică decât a estimat Comisia.

Cu excepția cazurilor întemeiate corespunzător, termenul suplimentar acordat pentru această revizuire nu poate depăși o perioadă de două luni cu începere după perioada de două luni menționată la alineatul (1).

Comisia ține cont de toate dovezile suplimentare furnizate de TTPM în termenele prevăzute.

(5) La sfârșitul perioadei stabilite la alineatul (2), în cazul în care nu s-a ajuns la un acord, iar TTPM nu a făcut corecții, Comisia hotărăște în termen de trei luni și în baza eventualelor observații făcute de TTPM și statele membre:

(a) reducerea plăților;

(b) efectuarea corecțiilor financiare necesare prin anularea totală sau parțială a contribuției de la FED.

(6) Fără a aduce atingere alineatelor de la 1 la 5, după o verificare regulamentară, Comisia poate suspenda, total sau parțial, plata intermediară în cazul în care constată că respectivele cheltuieli se datorează unei nereguli grave care nu a fost corectată și că este necesară o intervenție imediată.

Comisia informează TTPM în cauză cu privire la măsurile luate și motivele aferente. Dacă, după cinci luni, motivele suspendării persistă sau TTPM în cauză nu a notificat Comisia cu privire la măsurile adoptate pentru a corecta neregulii grave, se aplică dispozițiile stabilite la articolul 30.

▼M1

Articolul 29

Recuperări și rambursări

(1) Orice rambursare datorată Comisiei se efectuează până la data stabilită în ordinul de recuperare emis în conformitate cu Regulamentul financiar aplicabil celui de-al 10-lea FED. Această dată a scadenței este ultima zi a celei de a doua luni care urmează emiterii ordinului.

(2) Orice întârziere în efectuarea rambursării atrage după sine penalități de întârziere, care se calculează de la data expirării termenului menționat la alineatul (1) până la data plății efective. Nivelul acestor penalități este cu un procent și jumătate mai mare decât rata aplicată de Banca Centrală Europeană principalelor sale operațiuni de refinanțare în prima zi lucrătoare a lunii în care cade data scadenței.

(3) Ordonatorul teritorial de credite ține evidența sumelor de recuperat din plățile pentru ajutor comunitar deja efectuate și se asigură că sumele sunt restituite fără întârzieri nejustificate.

Beneficiarul rambursează toate sumele de recuperat, împreună cu penalitățile de întârziere, prin deducerea sumelor în cauză din următoarele sale declarații de cheltuieli și cereri de plată adresate Comisiei sau, dacă acest lucru este insuficient, prin efectuarea unei rambursări către Comunitate.

Ordonatorul teritorial de credite transmite Comisiei, o dată pe an, o situație a sumelor de recuperat până la data respectivă, clasificate în funcție de anul emiterii ordinelor de rambursare.

▼B







PARTEA VI

DISPOZIȚII FINALE

Articolul 30

Informare și publicitate

(1) TTPM se asigură că programele finanțate de la FED beneficiază de o publicitate adecvată, în următoarele scopuri:

(a) conștientizarea publicului larg cu privire la rolul Comunității în raport cu aceste programe;

(b) conștientizarea beneficiarilor potențiali și a organizațiilor profesionale cu privire la posibilitățile oferite.

(2) Țările beneficiare se asigură, în special, de amplasarea unor panouri direct vizibile care să prezinte proiectele fizice finanțate de Comunitate și care să includă emblema Comunității, precum și de implicarea adecvată a reprezentanților instituțiilor comunitare în principalele activități publice referitoare la programele finanțate de FED.

Articolul 31

Intrarea în vigoare

Prezentul regulament intră în vigoare la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre.

▼M1









ANEXĂ

STRUCTURA STANDARD PENTRU DOCUMENTUL UNIC DE PROGRAMARE PENTRU ȚĂRILE ȘI TERITORIILE DE PESTE MĂRI ÎN CADRUL CELUI DE-AL 10-LEA FED

Textul integral, inclusiv rezumatul și capitolele de la 1 la 6, nu ar trebui să depășească maximum 15 pagini (ca număr de cuvinte) la care se adaugă anexele.

PARTEA A: STRATEGIA DE COOPERARE

Rezumat

DOCUP trebuie să înceapă cu un rezumat de o jumătate de pagină. Acesta trebuie să includă provocările majore politice, instituționale, economice, sociale și de mediu înconjurător pe care TTPM le întâmpină pe termen mediu și lung, obiectivul principal al DOCUP, motivele principale pentru alegerea domeniului de interes și repartizarea generală a fondurilor.

Capitolul 1: Obiectivele cooperării CE

În această secțiune se afirmă explicit obiectivele extinse ale cooperării CE, astfel cum au fost definite în Tratatul CE, Decizia de asociere peste mări, acordurile internaționale și recenta Declarație privind politica de dezvoltare aplicată de CE.

Capitolul 2: Evaluarea situației politice, economice, sociale și a mediului înconjurător

Acest capitol trebuie să prezinte progresele/punctele majore ale politicii interne, aspectele relevante ale situației externe, inclusiv situația politică, aspectele comerciale, situația economică și socială, aspectele privind mediul și, în cele din urmă, impactul politicilor actuale asupra dezvoltării durabile și provocările pe termen mediu.

Acesta ar trebui să fie un exercițiu analitic, și nu unul pur descriptiv. Analiza ar trebui să fie axată pe dialog, pregătită în strânsă colaborare cu ceilalți finanțatori (dacă este cazul) și să implice parteneri neguvernamentali.

Acolo unde este cazul, trebuie acordată o atenție specială punerii în aplicare a principiilor internaționale de bună guvernanță în domeniile financiar, fiscal și judiciar, în limita și termenele reformelor în legătură cu acestea.

Tot astfel, trebuie acordată o atenție specială disponibilității datelor statistice actualizate.

Capitolul 3: Agenda politică a TTPM

Această secțiune trebuie să prezinte o declarație concisă a scopurilor și a obiectivelor guvernului, astfel cum sunt stabilite în documentele politice oficiale, în planurile pe termen mediu sau lung, în strategiile de reformă sau programele de dezvoltare. Declarația trebuie completată cu explicarea metodelor prin care guvernul își propune să îndeplinească aceste obiective.

Capitolul 4: Evaluarea cooperării anterioare și actuale cu CE

Această secțiune trebuie să prezinte o scurtă dare de seamă asupra rezultatelor și „lecțiilor învățate” din cooperarea trecută și prezentă cu CE. Ținând cont de evaluările pertinente, trebuie avute în vedere recomandările privind TTPM, precum și sectoarele și proiectele specifice.

Un paragraf consacrat coerenței (combinația de politici CE) trebuie să evalueze legăturile dintre DOCUP și alte politici, resurse și instrumente comunitare. Trebuie subliniate programele statelor membre UE și ale altor finanțatori (dacă este cazul). Se impune acordarea unei atenții deosebite coordonării programelor la nivel teritorial și regional și cooperării cu țările ACP și cu regiunile ultraperiferice menționate la articolul 299 alineatul (2) din tratat.

Capitolul 5: Strategia de răspuns

Această secțiune trebuie să stabilească opțiunile strategice pentru cooperarea CE, precizând în ce domeniu/sector se va concentra asistența. Această opțiune trebuie să decurgă logic din:

— obiectivele politice CE;

— o analiză a situației TTPM și a strategiei sale de dezvoltare, care să determine relevanța și viabilitatea pe termen lung a strategiei de asistență;

— concluzii la care au ajuns părțile în cadrul oricărui exercițiu de analiză de tipul „combinație de politici”/coerență;

— valoarea orientativă a fondurilor disponibile;

— experiența dobândită din activitățile de cooperare anterioare și actuale cu CE;

— complementaritatea acțiunilor cu asistența din partea altor finanțatori importanți și cu propriile programe de guvernare ale TTPM; asistența comunitară ar trebui îndreptată spre domeniile unde aceasta se bucură de avantaje comparative sau de o expertiză deosebită.

Această secțiune trebuie să cuprindă, de asemenea, o evaluare concisă a capacității instituționale și să abordeze, dacă este cazul, nevoile posibile de acțiuni de dezvoltare instituțională și a capacității sau, dacă este necesar, să se acorde sprijin acțiunilor de consolidare a guvernării, inclusiv în domeniile financiar, fiscal și judiciar, acolo unde este cazul.

Dacă sprijinul pentru programe sau proiecte este propus ca modalitate de finanțare, trebuie descrise situațiile excepționale și temeinic justificate care nu ar permite oferirea asistenței ca sprijin bugetar. Dacă nu sunt îndeplinite condițiile pentru sprijin bugetar, se va furniza o descriere a măsurilor care vor fi luate pentru a garanta crearea condițiilor pentru sprijin bugetar.

PARTEA B: PROGRAMAREA TERITORIALĂ

Capitolul 6: Programarea teritorială

Acest capitol conține prezentarea programării teritoriale pentru TTPM, care se bazează pe și este pe deplin conformă cu analiza strategică. Planificarea teritorială este o parte integrantă a DPDD și trebuie să conțină următoarele secțiuni:

OPȚIUNEA A: PROGRAM DE SPRIJIN AL POLITICII SECTORIALE







Identificare Titlu Cost total Se va indica: contribuția CE și, dacă este cazul, contribuția TTPM beneficiar (și a altor finanțatori, dacă este cazul) Modalitatea de asistență/Modul de gestionare Program de sprijin al politicii sectoriale: — sprijin bugetar sectorial (gestionare centralizată); — fondul comun [centralizat (direct sau indirect)/descentralizat/sau gestionare comună]; — abordarea proiectului [centralizat (direct sau indirect)/descentralizat/gestionare comună]. Codul DAC Sector

1. Justificarea și contextul TTPM

Concluzii-cheie ale evaluării situației macroeconomice, în special a perspectivei pe termen mediu și lung.

Dacă sprijinul bugetar este utilizat ca modalitate de finanțare, se vor indica următoarele:

— Situația macroeconomică: structura PIB; performanța economică recentă și tendințele previzionate, în ceea ce privește creșterea PIB și inflația; finanțele publice, deficitul fiscal, nivelul datoriilor și al arieratelor; proporția cheltuielilor în sectoarele-cheie; balanța de plăți curente și contul de capital, rezervele; situația monetară; rolul asistenței externe în economie; relația cu Fondul Monetar Internațional.

— Profilul și tendințele privind sărăcia: evoluția PIB-ului real pe cap de locuitor; consecvența dintre rata creșterii economice și provocarea reprezentată de reducerea sărăciei; rezultatele anchetelor privind sărăcia; situația principalilor indicatori sociali în comparație cu alte țări; evoluția indicatorilor în ultimii ani (dacă este disponibilă).

— Dacă criteriile de eligibilitate relevante pentru sprijinul bugetar sunt îndeplinite, în special existența unei situații macroeconomice suficient de stabile.

Principalele priorități și orientări politice și strategice:

— principalele caracteristici ale politicii și strategiei de dezvoltare națională [analiza situației actuale, declarația privind politica generală și strategia, planul (planurile) de acțiune, bugetul și perspectivele financiare pe termen mediu, măsurarea, monitorizarea și evaluarea rezultatelor];

— realismul politicii și strategiei (de exemplu, legăturile dintre creșterea economică și reducerea sărăciei, orientările de strategie);

— aproprierea politicii și strategiei de către guvern, în general, și de către ministerul de resort, în special.

Originea și stadiul de avansare al programului guvernamental sectorial:

— principalele concluzii ale evaluării politicii sectoriale, a bugetului de sector și a perspectivelor financiare ale acestuia pe termen mediu (dacă sunt disponibile), precum și legătura cu cadrul strategic teritorial;

— evaluarea capacității instituționale;

— cadrul general pentru monitorizarea punerii în aplicare a politicilor și a strategiilor sectoriale.

Dacă sprijinul bugetar este utilizat ca modalitate de finanțare, se vor oferi concluziile-cheie ale evaluării privind gestionarea finanțelor publice:

— calitatea sistemului actual de gestionare a finanțelor publice, inclusiv orice aspecte și reforme specifice ale gestionării finanțelor publice sectoriale;

— o evaluare a procesului de ameliorare în gestionarea finanțelor publice;

În cazul utilizării sprijinului bugetar, se va indica dacă sunt îndeplinite criteriile de eligibilitate relevante:

— o politică sectorială bine definită; și

— un program bine definit de ameliorare a gestionării finanțelor publice.

Trimitere la verificări, evaluări, monitorizări ale rezultatelor și evaluări ale acțiunilor precedente relevante.

Privire de ansamblu asupra acțiunilor CE în curs de desfășurare, asupra acțiunilor altor finanțatori și/sau a TTPM beneficiar, acțiuni complementare celei care se desfășoară în prezent.

Descrierea procesului de coordonare cu TTPM beneficiar și/sau cu alți finanțatori, în special statele membre.

2. Descriere

Obiectivele și elementele-cheie ale programului guvernamental sectorial și obiectivele actualului program de sprijin al politicii sectoriale în legătură cu acesta.

Rezultatele anticipate ale programului guvernamental sectorial și ale programului de sprijin al politicii sectoriale; activități specifice întreprinse în cadrul programului de sprijin al politicii sectoriale.

Descrierea principalelor părți interesate, inclusiv a beneficiarilor; consultarea societății civile și a altor parteneri; aproprierea și evaluarea capacității instituționale.

Identificarea principalelor riscuri și privire de ansamblu asupra măsurilor de prevenire; elemente care evidențiază viabilitatea acțiunii propuse. Dacă sprijinul bugetar este utilizat ca modalitate de finanțare, trebuie menționate riscurile în legătură cu criteriile de eligibilitate.

Dezvoltarea durabilă a mediului înconjurător, egalitatea între femei și bărbați, buna guvernanță și drepturile omului.

3. Aspecte privind punerea în aplicare

Se va alege opțiunea potrivită modalității de finanțare aleasă:

— gestionare centralizată;

— gestionare comună prin semnarea unui acord cu o organizație internațională;

— gestionare descentralizată prin semnarea unui acord de finanțare cu o TTPM (în cazul punerii în aplicare parțial centralizate și parțial descentralizate se va folosi această opțiune). — În cazul descentralizării contractelor de achiziție și a procedurilor de atribuire a subvențiilor: — — Comisia verifică ex ante procedurile de atribuire a contractelor în ceea ce privește contractele de achiziție > 50 000 EUR și ex post pentru contractele de achiziție < 50 000 EUR; — sau — Comisia controlează ex post procedurile de atribuire de contracte (descentralizarea totală poate fi aleasă numai dacă se respectă în întregime criteriile de descentralizare prevăzute de Regulamentul financiar). — În cazul plăților descentralizate (posibile doar în cazul când procedurile de atribuire a contractelor în cauză au fost descentralizate): — — prin intermediul devizelor de programe, plățile sunt descentralizate pentru costuri de operare și contracte până la limita următoarelor plafoane: —



Lucrări Livrări Servicii Subvenții < 300 000 EUR < 150 000 EUR < 200 000 EUR ≤ 100 000 EUR — sau — plățile sunt descentralizate în totalitate (descentralizarea totală poate fi aleasă numai dacă se respectă în întregime criteriile de descentralizare prevăzute în Regulamentul financiar).

Următoarele paragrafe se vor introduce fără modificări pentru activitățile cărora li se aplică procedura CE: „Toate contractele care pun în aplicare acțiunea trebuie să fie atribuite și aplicate în conformitate cu procedurile și documentele tip stabilite și publicate de Comisie în vederea punerii în aplicare a operațiilor externe, în vigoare în momentul lansării procedurii în cauză.”

Următorul paragraf se va introduce fără modificări dacă acordul cu o organizație internațională prevede utilizarea procedurilor și regulilor proprii, care sunt conforme cu standardele internaționale: „Toate contractele care pun în aplicare acțiunea trebuie să fie atribuite și aplicate în conformitate cu procedurile și documentele tip stabilite și publicate de organizația internațională în cauză.”

Dacă se aplică alte proceduri și reguli decât cele ale CE, acestea trebuie specificate și trebuie să îndeplinească criteriile stabilite în Regulamentul financiar.

Defalcarea orientativă a sumei generale, pe componente principale, inclusiv evaluarea, auditul și vizibilitatea. Acolo unde este cazul, se va specifica, de asemenea, contribuția TTPM beneficiar pe componentă bugetară și dacă această contribuție este în bani sau în natură.

Acolo unde este posibil, se vor indica părțile finanțării rezervate subvențiilor și contractelor de achiziții; în cazul contractelor, se va indica tipul de achiziție (servicii, aprovizionare, lucrări) și pentru subvenții se va indica principala categorie a beneficiarilor vizați.

Dacă este cazul: se va indica termenul orientativ de lansare a procedurii de achiziție sau pentru cererea de oferte.

Dacă sprijinul bugetar este utilizat ca modalitate de finanțare, se va oferi planificarea orientativă a decontărilor pe luni, făcându-se distincție între rate fixe și variabile, unde este cazul.

Se va indica durata operațională indicată în luni de la semnarea acordului financiar (contract sau alt acord de punere în aplicare dacă nu s-a semnat niciun acord financiar).

Descrierea măsurilor pentru monitorizarea rezultatelor.

Indicatorii de performanță utilizați pentru programul de sprijin al politicii sectoriale; coerența cu cadrul general de evaluare a rezultatelor programului guvernamental sectorial; procesul de monitorizare a rezultatelor; mijloace de verificare; pași de consolidare a evaluării rezultatelor (după caz).

Atunci când se alege sprijinul bugetar sau finanțarea comună ca mijloc de finanțare: condițiile generale de decontare a tuturor ratelor; domeniile în care se vor defini condițiile speciale de decontare a ratelor individuale.

Trebuie identificate resursele alocate, resursele utilizate, rezultatele și, în măsura în care este posibil, indicatorii de impact pentru domeniile politice din sfera sectorului de interes. Indicatorii trebuie să ia în calcul criteriile SMART (să fie specifici, măsurabili pe termen scurt/mediu, realizabili, realiști și limitați în timp), trebuie să includă o etapă inițială, un scop și o perioadă de timp clar definită și să poată fi comparați la evaluările anuale, intermediare și finale.

Descrierea evaluărilor (intermediare, finale și ex post) și organizarea auditului.

Descrierea activităților de comunicare și vizibilitate.

OPȚIUNEA B: SPRIJIN BUGETAR GENERAL







Identificare Titlu Cost total Participarea CE Modalitatea de asistență/Modul de gestiune Sprijin bugetar general – gestionare centralizată Codul DAC Sector

1. Justificarea și contextul TTPM

Situația macroeconomică: structura PIB; performanța economică recentă în ceea ce privește creșterea PIB și inflația; finanțele publice, deficitul fiscal, nivelul datoriilor și al arieratelor; proporția cheltuielilor în sectoarele-cheie; balanța de plăți curente și contul de capital, rezervele; situația monetară; rolul asistenței externe în economie; rezumat al principalelor tendințe trecute și preconizate în ceea ce privește variabilele macroeconomice; descrierea relației dintre țara parteneră și Fondul Monetar Internațional; orice subiect special de interes macroeconomic specific TTPM în cauză.

Profilul și tendințele privind sărăcia: evoluția PIB-ului real pe cap de locuitor; consecvența dintre rata creșterii economice și provocarea reprezentată de reducerea sărăciei; rezultatele anchetelor privind sărăcia; situația principalilor indicatori sociali în comparație cu alte țări; evoluția indicatorilor în ultimii ani (dacă este disponibilă).

Se indică dacă criteriile de eligibilitate relevante pentru sprijinul bugetar sunt îndeplinite, în special dacă politica macroeconomică privind stabilitatea este în vigoare sau în curs de punere în practică și dacă această politică ar trebui sprijinită de către CE.

Principalele priorități și orientări politice și de strategie:

— Politica și strategia TTPM: — — principalele caracteristici ale politicii și strategiei TTPM [analiza situației actuale, declarația de politică generală și de strategie, planul (planurile) de acțiune, bugetul și perspectivele financiare de termen mediu, măsurarea, monitorizarea și evaluarea rezultatelor]; — realismul politicii și strategiei (de exemplu, legăturile dintre creșterea economică și reducerea sărăciei, orientările de strategie); — aproprierea politicii generale și a strategiei.

— Măsurarea rezultatelor: existența procesului de monitorizare și a indicatorilor de performanță destinați să măsoare îndeplinirea acestor obiective; coerența cu Obiectivele de dezvoltare ale mileniului și o apropiere politică și economică de UE; existența unui program care să asigure calitatea indicatorilor de performanță folosiți.

— Se indică dacă criteriile de eligibilitate relevante pentru sprijinul bugetar sunt îndeplinite, în special dacă o politică de dezvoltare sau reformă este în vigoare sau în curs de punere în practică și dacă această politică ar trebui sprijinită de către CE.

Privire generală a caracteristicilor principalelor sectoare și a politicilor sectoriale în domeniile prioritare abordate de acest program.

Principalele aspecte ale finanțării publice în două domenii-cheie:

— Gestionarea finanțelor publice: — — evaluarea calității sistemului existent de gestionare a finanțelor publice; — evaluarea procesului de îmbunătățire a gestionării finanțelor publice, inclusiv angajamentul autorităților TTPM de a ameliora performanța gestionării finanțelor publice; relevanța și gradul de punere în aplicare a strategiei de reformă; relevanța și gradul de coordonare și punere în aplicare a capacității de dezvoltare a programelor în domeniul gestionării finanțelor publice; — se va indica dacă este îndeplinit criteriul de eligibilitate relevant pentru sprijinul bugetar, în special existența unui program credibil și relevant de îmbunătățire a gestionării finanțelor publice.

— Bugetul național și perspectivele financiare pe termen mediu: valoarea sprijinului bugetar raportat la buget; tipul și acoperirea bugetului (inclusiv structura veniturilor și cheltuielilor bugetare; coerența dintre politica și strategia TTPM și alocările și cheltuielile bugetare; strategia bugetară (inclusiv viabilitatea fiscală, capacitatea de îndatorare pe termen lung, regulile bugetare, strategiile de finanțare); orice efort pentru optimizarea resurselor; și situația oricăror perspective financiare pe termen mediu (inclusiv acoperirea, gradul de integrare sau nu în procesul bugetar, importanța reorientărilor bugetare în conformitate cu strategiile și politicile urmate).

Rezumat al experienței dobândite, inclusiv rezultate ale evaluărilor, estimărilor, monitorizării rezultatelor și evaluărilor acțiunilor precedente, relevante pentru acest proiect specific.

Privire de ansamblu asupra acțiunilor CE în desfășurare, asupra acțiunilor altor finanțatori și/sau a TTPM beneficiar, acțiuni complementare celei care se desfășoară în prezent.

Descrierea procesului de coordonare cu TTPM beneficiar și/sau cu alți finanțatori, în special statele membre.

2. Descriere

Obiective globale: derivate din politica și strategia TTPM, acestea includ, de obicei, o contribuție la obiectivele largi de dezvoltare și la Obiectivele de dezvoltare ale mileniului, cum ar fi creșterea economică, reducerea sărăciei, siguranța și buna vecinătate, integrarea în economia mondială, parteneriatul economic.

Scop (obiectiv specific): derivat din politica și strategia TTPM, acesta se referă în special la aspectele strategiei globale. De multe ori este legat de stabilitatea macroeconomică, gestionarea finanțelor publice, punerea în aplicare a reformelor și de ameliorări ale performanțelor guvernului și ale serviciilor sociale.

Rezultate preconizate: acestea sunt de multe ori legate de mai buna funcționare a sectorului guvernamental public sau general, de bunurile și serviciile pe care le oferă, precum și de ameliorări în cadrul politicilor și cheltuielilor publice. Aceste bunuri și servicii vor contribui la atingerea obiectivelor generale, cum ar fi cele legate de reducerea sărăciei și Obiectivele de dezvoltare ale mileniului.

Activitățile acoperă aspectele legate de politica dialogului, activitățile privind capacitatea de dezvoltare, monitorizarea condițiilor pentru decontarea sprijinului bugetar. Mijloacele (sau resursele alocate) se referă în principal la sprijinul financiar oferit de sprijinul bugetar, indicând mărimea acestuia în legătură cu variabilele macroeconomice.

Descrierea principalelor părți interesate, inclusiv a beneficiarilor; consultarea societății civile și a altor parteneri; aproprierea și evaluarea capacității instituționale.

Identificarea principalelor riscuri, în special referitor la criteriile de eligibilitate, și privire de ansamblu asupra măsurilor de prevenire.

Dezvoltarea durabilă a mediului înconjurător, egalitatea între femei și bărbați, buna guvernanță și drepturile omului.

3. Aspecte privind punerea în aplicare

Bugetul total și calendarul indicativ al decontărilor pe luni, făcându-se distincție între rate fixe și variabile, unde este cazul.

Durata operațională indicată în luni de la semnarea acordului financiar.

Alocările bugetare pentru măsurile complementare de sprijinire a acțiunii.

Se va indica: direct/indirect; cu/fără destinație precisă; politică și strategie pe termen mediu/scurt (după caz).

Doar pentru sprijinul complementar, cum ar fi asistența tehnică, auditul, evaluarea. Se va introduce fără modificare: „Toate contractele care pun în aplicare acțiunea trebuie să fie atribuite și aplicate în conformitate cu procedurile și documentele tip stabilite și publicate de Comisie în vederea punerii în aplicare a operațiilor externe, în vigoare în momentul lansării procedurii în cauză.”

Descrierea măsurilor pentru monitorizarea rezultatelor, condițiile generale pentru decontarea tuturor ratelor, condiții speciale pentru decontarea ratelor individuale. Trebuie identificate resursele alocate, resursele utilizate, rezultatele și, în măsura în care este posibil, indicatorii de impact pentru domeniile politice din sfera sectorului de interes. Indicatorii trebuie să ia în calcul criteriile SMART (să fie specifici, măsurabili pe termen scurt/mediu, realizabili, realiști și limitați în timp), trebuie să includă o etapă inițială, un scop și o perioadă de timp clar definită și să poată fi comparați la evaluărilor anuale, intermediare și finale.

Descrierea evaluărilor (intermediare, finale și ex post) și organizarea auditului.

Descrierea activităților de comunicare și vizibilitate.

OPȚIUNEA C: ABORDAREA PROIECTULUI







Identificare Titlu Cost total Se va indica: contribuția CE și, dacă este cazul, contribuția TTPM beneficiar (și a altor finanțatori, dacă este cazul) Modalitatea de asistență/Modul de gestionare Abordarea proiectului – centralizată (direct sau indirect)/descentralizată/gestionare comună Codul DAC Sector

1. Justificare

Caracteristicile și politicile sectorului în cauză sau aria tematică (la nivel regional, atunci când este cazul) și principalele probleme pe care proiectul intenționează să le abordeze.

Trimitere la verificări, evaluări, monitorizarea rezultatelor și evaluările acțiunilor precedente, relevante pentru acest proiect specific.

Privire de ansamblu asupra acțiunilor CE în desfășurare, asupra acțiunilor altor finanțatori și/sau a TTPM beneficiar, acțiuni complementare celei care se desfășoară în prezent.

Descrierea procesului de coordonare cu TTPM beneficiar și/sau cu alți finanțatori, în special statele membre.

2. Descriere

Obiectivele generale și scopul (obiectivul specific) ale sprijinului CE.

Strategia identificată pentru rezolvarea problemelor identificate pe care proiectul intenționează să le abordeze; descrierea rezultatelor prevăzute și indicarea modalității prin care acestea vor fi realizate.

Descrierea principalelor părți interesate, inclusiv a beneficiarilor; consultarea societății civile și a altor parteneri, acolo unde este cazul; aproprierea și evaluarea capacității instituționale.

Identificarea principalelor riscuri și privire de ansamblu asupra măsurilor de prevenire, inclusiv condițiile de îndeplinit înaintea și în timpul punerii în aplicare; elemente care evidențiază viabilitatea acțiunii propuse.

Dezvoltarea durabilă a mediului înconjurător, egalitatea între femei și bărbați, buna guvernanță și drepturile omului.

3. Aspecte privind punerea în aplicare

Se va alege opțiunea potrivită modalității de finanțare aleasă:

— gestionare centralizată;

— gestionare comună prin semnarea unui acord cu o organizație internațională;

— gestionare descentralizată prin semnarea unui acord de finanțare cu o TTPM (în cazul punerii în aplicare parțial centralizate și parțial descentralizate se va folosi această opțiune). — Se vor indica sarcinile (procedurile/plățile privind atribuirea contractelor de achiziție și a subvențiilor) care sunt prevăzute a fi centralizate sau descentralizate, precum și autoritatea (autoritățile) de contractare și de plată. — În cazul descentralizării contractelor de achiziție și a procedurilor de atribuire a subvențiilor: — — Comisia verifică ex ante procedurile de atribuire a contractelor în ceea ce privește contractele de achiziție > 50 000 EUR și ex post pentru contractele de achiziție < 50 000 EUR; — sau — Comisia controlează ex post procedurile de atribuire a contractelor (descentralizarea totală poate fi aleasă numai dacă se respectă în întregime criteriile de descentralizare prevăzute în Regulamentul financiar). — În cazul plăților descentralizate (posibile doar în cazul când procedurile de atribuire a contractelor în cauză au fost descentralizate): — — prin intermediul devizelor de programe, plățile sunt descentralizate pentru costuri de operare și contracte până la limita următoarelor plafoane: —



Lucrări Livrări Servicii Subvenții < 300 000 EUR < 150 000 EUR < 200 000 EUR ≤ 100 000 EUR — sau — plățile sunt descentralizate în totalitate (descentralizarea totală poate fi aleasă numai dacă se respectă în întregime criteriile de descentralizare prevăzute de Regulamentul financiar).

Următoarele paragrafe se vor introduce fără modificări pentru activitățile cărora li se aplică procedura CE: „Toate contractele care pun în aplicare acțiunea trebuie să fie atribuite și aplicate în conformitate cu procedurile și documentele tip stabilite și publicate de Comisie în vederea punerii în aplicare a operațiilor externe, în vigoare în momentul lansării procedurii în cauză.”

Următorul paragraf se va introduce fără modificări dacă acordul cu o organizație internațională prevede utilizarea procedurilor și a regulilor proprii, care sunt conforme cu standardele internaționale: „Toate contractele care pun în aplicare acțiunea trebuie să fie atribuite și aplicate în conformitate cu procedurile și documentele tip stabilite și publicate de organizația internațională în cauză.”

Dacă se aplică alte proceduri și reguli decât cele ale CE, acestea trebuie specificate și trebuie să îndeplinească criteriile stabilite în Regulamentul financiar.

Defalcarea orientativă a sumei generale, pe componente principale, inclusiv evaluarea, auditul și vizibilitatea. Acolo unde este cazul, se va specifica, de asemenea, contribuția TTPM beneficiar pe componentă bugetară și dacă această contribuție este în bani sau în natură.

Acolo unde este posibil, se vor indica părțile finanțării rezervate subvențiilor și contractelor de achiziții; în cazul contractelor, se va indica tipul de achiziție (servicii, aprovizionare, lucrări) și pentru subvenții se va indica principala categorie a beneficiarilor vizați.

Dacă este cazul, se va indica orientativ termenul de lansare a procedurii de achiziție sau pentru cererea de oferte.

Se va prevedea durata operațională indicată în luni de la semnarea acordului financiar (contract sau alt acord de punere în aplicare daca nu s-a semnat nici un acord financiar).

Descrierea măsurilor pentru monitorizarea rezultatelor; privire generală asupra indicatorilor-cheie care măsoară progresul. Trebuie identificate resursele alocate, resursele utilizate, rezultatele și, în măsura în care este posibil, indicatorii de impact pentru domeniile politice din sfera sectorului de interes. Indicatorii trebuie să ia în calcul criteriile SMART (să fie specifici, măsurabili pe termen scurt/mediu, realizabili, realiști și limitați în timp), trebuie să includă o etapă inițială, un scop și o perioadă de timp clar definită și să poată fi comparați la evaluarea anuală, intermediară și finală.

Descrierea evaluărilor (intermediare, finale și ex post) și organizarea auditului.

Descrierea activităților de comunicare și vizibilitate.